રાજસ્થાનમાં સર્જાયેલા અપર એર સર્ક્યુલેશન તેમજ અરબી સમુદ્રમાંથી ગુજરાતમાં ફૂંકાયેલા પવનોથી અમદાવાદ, ગાંધીનગર સહિત ગુજરાતનાં અનેક સ્થળોએ ધૂળનું સામ્રાજ્ય સર્જીને પ્રજાને આશ્ચર્યચકિત કરનાર કુદરતના કરિશ્માથી ગઈ કાલે અનેક સ્થળોએ વરસાદ ખાબક્યો હતો. ભરઉનાળામાં વરસાદ પડવા પાછળ વેસ્ટર્ન ડિસ્ટર્બન્સ જવાબદાર છે. હજુ બે-ત્રણ ‌િદવસ સુધી રાજ્યમાં આવો માહોલ રહેશે એટલે વાદળછાયા વાતાવરણના લીધે લોકો કાળઝાળ ગરમી સામે રાહત અનુભવી શકશે. આના કારણે મહત્તમ તાપમાન ૪૧ ડિગ્રીની આસપાસ રહેશે, પરંતુ આવતા સોમવારથી સૂર્યનારાયણ પાછા પોતાના મૂળ સ્વરૂપમાં આવી જશે.